Arin Murphy-Hiscock

Boszorkány
praktikák
Önmagunkért

A fordítás az alábbi kiadás alapján készült:

Arin Murphy-Hiscock / The Witch’s Book of Self-Care:

Magical Ways to Pamper, Soothe, and Care for Your Body and Spirit

Adams Media, an Imprint of Simon & Schuster, Inc.

100 Technology Center Drive, Stoughton, MA 02072, USA, 2018

Fordította

Fehér Zsuzsanna

Szerkesztette

Barsi Nikoletta

Copyright © Simon and Schuster, Inc., 2018

Hungarian translation © Fehér Zsuzsanna, 2025

Hungarian edition © GLB Könyvkiadó Kft., 2025

Cover design © GLB Könyvkiadó Kft., 2025

Original interior and cover design by Katrina Machado

Cover image iStock

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt észszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

ISBN 9789636301910

Ajánlás

Cerinek és Megannak, akik sokszor ordibálnak velem gondoskodó módon, hogy ne terheljem túl magam, és ne érezzek bűntudatot, amiért megpihenek. Hálás vagyok nektek. Nélkületek nem lettem volna képes minderre. Éljen a fagylalt és a helyben toporgás!

Köszönetnyilvánítás

Szeretném megköszönni Rebecca Thomasnak, hogy lehetőséget adott ennek a könyvnek a megírására. A téma nagyon kedves nekem, és még ha az időbeosztásom őrületes volt is, tudtam, hogy meg kell írnom.

Hálával tartozom továbbá az Ubisoft, a Partworks és a Hachette csapat mérhetetlen empátiájáért; hihetetlen mennyiségű projekten zsonglőrködtem egyszerre, miközben ezen a könyvön dolgoztam. Nagyra értékelem a rugalmasságotokat! Külön köszönet Anouknak, aki szintén az öngondoskodás és a személyes idő és energia megvédésének élharcosa, miközben elképesztően sok feladatot menedzsel egyszerre. Inspirálsz, Anouk, örülök, hogy ismerhetlek, és együtt dolgozhatok veled.

Tartalom

Bevezetés

1. fejezet: Az öngondoskodás és a mágia

2. fejezet: Mentális és érzelmi öngondoskodás

3. fejezet: Testi öngondoskodás

4. fejezet: Spirituális öngondoskodás

5. fejezet: Öngondoskodás a háztartásban

Irodalomjegyzék

Bevezetés

Az öngondoskodás alapvetően az önmagunk iránti tiszteletről szól. Azt jelenti, hogy törődünk magunkkal, kiállunk magunkért, és kijelentjük: igen, fontosak vagyunk, és igen, számítunk. Azáltal, hogy gondoskodunk magunkról, önmagunk legjobb verziójává válhatunk. Ez a gondolat a mágiában is visszhangra talál. A mágia tökéletes társa az öngondoskodásnak, hisz az egyik fő célja a gyógyítás – önmagunk, a Föld, az emberiség és a természet gyógyítása. Ebben az értelemben a mágia és az öngondoskodás kéz a kézben járnak.

A boszorkánypraktikák önmagunkért segít felfedezni, hogyan kapcsolódhatsz újra önmagadhoz, és miként teremthetsz időt önmagad számára. Megtanulhatod, hogyan éld meg tudatosan a pillanatokat a mindennapokban, és hogyan tiszteld önmagadat, valamint a lelki és érzelmi egészségedet. A mágikus öngondoskodás során a természetes tárgyak, például a gyógynövények, a kövek és az elemek energiáit hívhatod segítségül lelki egészséged támogatására. Az e lapokon bemutatott tevékenységek segítenek az egyensúly megtalálásában, a töltődésben, az önromboló viselkedési mintázatok felfedezésében és helyettesítésében egészséges szokásokkal. A meditációk segítenek újra kapcsolatba lépni önmagaddal – spirituálisan és máshogy.

Energetikai, érzelmi, testi és mentális egészséged ápolása kulcsfontosságú, és mind támogatható a mágiával. Önmagad legjobb változatává válva hozzájárulsz, hogy a világ jobb hely legyen. Ez a könyv lehet az első lépés az úton, amelyen járva felfedezheted, hogyan hozd ki magadból a legjobbat az öngondoskodás és a mágia segítségével.

1. fejezet

Az öngondoskodás és a mágia

Az „öngondoskodás” egyre divatosabb kifejezés. De ahogy a mágia is félreérthetően jelenik meg a médiában, úgy gyakran az öngondoskodás is. Mi számít valójában öngondoskodásnak? Egy manikűr vagy egy új táska vásárlása tényleg az? És amennyiben a válasz nem, akkor mégis mi az, ami öngondoskodásnak számít? Egyszerűen fogalmazva: az önmagunkról való gondoskodás minden olyan tevékenységet magában foglal, amelyet tudatosan teszünk mentális, érzelmi vagy fizikai egészségünk érdekében.

A mágia tökéletesen kiegészíti az önmagunkról való gondoskodást, mert arra tanít, hogy figyeljünk a belső világunkra és a természet, a Teremtő nekünk szóló üzeneteire. Amikor ily módon jelen vagyunk, olyan bizalmas információkhoz férhetünk hozzá, amelyek támogatják jóllétünket. Így az önmagunkról való gondoskodás és a mágia kiváló partnerek lehetnek a kiegyensúlyozott, kielégítő élet felé vezető úton.

Ez a fejezet nemcsak azt fogja megvizsgálni, hogy mi is az öngondoskodás, és melyek az öngondoskodással kapcsolatos káros sztereotípiák, hanem betekintést nyújt azokba a varázslatos technikákba is, amelyeket a könyv későbbi fejezeteiben fogsz használni és felfedezni.

Az önmagunkról való gondoskodás céljai

Az öngondoskodás céljai egyszerűek:

♦ Egészséges elme

♦ Egészséges test

♦ Egészséges lélek

Az önmagunkról való gondoskodás nem csupán arról szól, hogy időnként megpihenünk. Sokkal inkább arról, hogy képesek legyünk felismerni a szükségleteinket azáltal, hogy odafigyelünk az elménkre, a testünkre és a lelkünkre. Nemcsak hosszú távú szükségleteinket, hanem a pillanatnyi igényeinket is fel kell ismernünk.

Vajon mennyire nehéz meghallani önmagunkat? Úgy tűnik, nagyon! Az emberek megdöbbentő hányada küzd ugyanis alvászavarokkal, szorongással, depresszióval és folyamatos kudarcérzéssel. Az önmagunkról való gondoskodás gyakorlása túlmutat az alapvető szükségletek – például a táplálkozás és a hajlék biztosítása – kielégítésén. Fontos eleme, hogy ugyanolyan kedvesen forduljunk önmagunk, mint mások felé, és úgy támogassuk magunkat, mint a számunkra kedves embereket.

Elsősorban – bár nem kizárólag – a nők küzdenek az önmagukról való gondoskodás problémájával, mivel gyakran arra nevelik őket, hogy viseljék a környezetükben élők gondját, és emiatt megtagadják vagy háttérbe szorítják a saját szükségleteiket. Emiatt a nők gyakran nem értékelik magukat, így folyamatosan elodázzák a saját támogatás, gondoskodás és töltődés iránti igényeik kielégítését. Ez pedig neheztelést és haragot szül.

Az öngondoskodás azt is jelenti, hogy egészséges emberként tekintünk magunkra. Olyasvalakire, aki, értékes, hozzáértő, és méltó arra, hogy a gondját viseljék. Más szavakkal: az öngondoskodás egyensúlyt teremt, és helyreállítja azt a harmóniát, amely elvész, ha nem figyelünk kellőképpen magunkra, akár azért, mert pusztán elfelejtjük, akár pedig tudatos döntés eredményeként.

Nem feltétlenül kell, hogy az öngondoskodás nagy, látványos gesztusokban nyilvánuljon meg. Valójában akkor működik a legjobban, ha rendszeresen teszünk magunkért kisebb dolgokat. Így megelőzhetjük, hogy annyira kimerüljünk, hogy csak valamilyen nagy volumenű, drasztikus lépés segíthessen rajtunk. Az ilyen, apróságokban megnyilvánuló öngondoskodás azért is előnyös, mert nem igényel sok időt, így nem érezzük úgy, hogy a feladatainktól vagy másoktól vonjuk el az időnket. Ezzel elkerülhetjük azt is, hogy önzőnek érezzük magunkat – ami gyakran előfordul, ha magunkkal foglalkozunk.

Gyakran az önzőség vádja áll az öngondoskodással kapcsolatos sztereotípiák hátterében. A mágikus munka kiválóan alkalmas ennek az érzésnek a leküzdésére, mert általában egy láthatatlan, belső szinten működik, ahol mások nem ítélkezhetnek.

A mágia mint öngondoskodás

A mágia egyik fő célja a gyógyítás – legyen szó önmagunk, a Föld, az emberiség vagy a természet gyógyításáról. Ebben az értelemben a mágia és az önmagunkról való gondoskodás kéz a kézben járnak. Az önmagunkról való gondoskodás segít megőrizni az egészségünket, ápolja a lelkünket, és megőrzi vagy helyreállítja az érzelmi, mentális és fizikai egészségünket. A mágia segít az önmegvalósításban, általa kezünkbe vehetjük életünk irányítását. Önmagunk lehető legjobb verziójává válhatunk. Mindezek összhangban vannak az öngondoskodás alapvető céljaival.

A mágia gyakorlásával célunk, hogy kapcsolatot vagy egyensúlyt teremtsünk az egyén és a környezete között, a spirituális aspektus tekintetében pedig, hogy fenntartsuk vagy helyreállítsuk az egyén és az isteni közötti kapcsolatot.

Öngondoskodás apró lépésekben

Gyakran hallani olyan tanácsokat, mint „Csak tornázz, és kilábalsz a depresszióból” vagy „Kezdj jógázni, és spirituálisan sokkal jobb emberré válsz”.

Ez azonban nem így működik. Az öngondoskodás egy bonyolult, több száz apró tettből és a hozzáállásunk megváltoztatásából álló folyamat. Ha csak egyetlen rituálét, varázslatot vagy gyakorlatot végzel a könyvből, az nem fogja egy csapásra megoldani a problémáidat. De mindegyik kicsit jobbá teheti az életedet, és remélhetőleg segít megérteni, hogy értékes vagy, és megérdemled, hogy figyelmet és időt szentelj magadra. Bár az öngondoskodás nem fogja teljesen megszüntetni a fáradtságot, mégis értékes dolog. Egy szoba rendbetétele nem fogja megszüntetni a szorongásodat, de egészségesebb és kényelmesebb lesz az ott tartózkodás, és ez fontos.

Az önmagunkról való gondoskodással kapcsolatos sztereotípiák leküzdése

A média gyakran wellnessnapokként vagy vásárlásterápiaként mutatja be az önmagunkról való gondoskodást. Az ilyen „megoldások” azonban azt feltételezik, hogy egy bizonyos társadalmi osztályhoz tartozol, és ezek az opciók elérhetők számodra. Ez frusztráló. Feltételezik, hogy rendelkezel elkölthető jövedelemmel, vágysz ezekre a dolgokra, csupán valamilyen okból megvonod magadtól őket. Feltételezik, hogy van erre időd, még ha csak alkalmanként is.

Ezek a média által felvetett megoldások azt is sugallják, hogy így betölthetsz egy űrt az életedben. Tehát, ha nem érzed magad boldogabbnak ezek után, akkor valami nincs rendben veled. Ne hagyd, hogy ez elbizonytalanítson! Az, hogy számodra mit jelent az öngondoskodás, nem kell, hogy feltétlenül egybevágjon azzal, amit a média közvetít. Sőt, valószínűleg egészségesebb is, ha eltér ettől.

Öngondoskodás és bűntudat

Egy másik sztereotípia az öngondoskodásról: valaki lustán heverészik egy kanapén, csokoládét eszik, és nem törődik a házimunkával. Ez a sztereotípia káros, mivel azt sugallja, hogy ha az elvégzendő feladatok között magunkra szánunk néhány percet, valamilyen módon cserben hagyunk egy meg nem határozott „mindenkit”. Azt érzékelteti, hogy ha nem szenteled mindig minden figyelmed és energiád a dolgok megoldására, akkor kudarcot vallasz. Ez az egyik legkártékonyabb sztereotípia, mivel arra céloz, hogy nem veszed elég komolyan a dolgokat, ha nem dolgozol folyamatosan valakiért. Ha egy-két percet magadra szánsz, akkor bűntudatot kell érezned.

Bár terápiás értékű lehet, ha valamit halogatunk, de ez vagy egy probléma figyelmen kívül hagyása nem öngondoskodás, sőt éppen az ellenkezője. Ha ignorálunk egy problémát, azzal még nagyobb gondot okozunk. Az öngondoskodás fontos eleme a megfelelő ütemezés annak érdekében, hogy a dolgok ne váljanak problematikussá. Kedvesek vagyunk a jövőbeni önmagunkkal, és nem okozunk neki zűrzavart.

A bűntudat feloldása

Olyan gyakran mardos minket a bűntudat! Mi pedig hagyjuk, hogy elhatalmasodjon rajtunk. Ez egyáltalán nem egészséges. A bűntudat enyhítése fontos lépés lehet ahhoz, hogy megtanuljuk prioritásként kezelni az önmagunkról való gondoskodást. Szabadulj meg a bűntudattól a következő szertartás segítségével, és engedd, hogy átjárjon az érzés, ahogy a bűntudat terhe lehull rólad.

Rituálé a bűntudat feloldására

Ez egy tűzrituálé, amely során elégeted mindazt, amit megpróbálsz elűzni vagy felszabadítani. Ez a fajta szertartás nagyon erős terápiás értékű lehet, amikor fájdalmas emlékeket vagy súlyos érzelmeket szeretnél feldolgozni. Akár félévente is elvégezheted, ha hajlamos vagy bűntudatot érezni különböző dolgok miatt, vagy ha a bűntudatod egy bizonyos dolog kapcsán újra és újra felbukkan. Ismételd olyan gyakran, amilyen gyakran úgy érzed, hogy szükséged van rá.

Ez a rituálé földel, visszakapcsol önmagad középpontjába, és körvetésre szólíthat fel; ha még nem ismered ezeket a technikákat, nézd meg a fejezet későbbi részében található utasításokat.

Mire lesz szükséged?

♦ Alátét vagy hőálló párna

♦ Hőálló tároló

♦ Fehér gyertya és gyertyatartó

♦ Tömjénfüstölő

♦ Gyufa vagy öngyújtó

♦ Papír

♦ Toll vagy ceruza

Mit kell tenned?

1. Tudatosan kapcsolódj a jelenhez. Fókuszálj, és földeld le magad. Ha szükségét érzed, rajzolj egy kört.

2. Helyezd az alátétet vagy a hőálló párnát a füstölő és a gyertya mellé.

3. Gyújtsd meg a tömjénfüstölőt és a gyertyát.

4. Ülj le, hunyd le a szemed, és gondolj a bűntudatodra. Mivel kapcsolatos? Mi váltja ki? Meg tudod határozni, hogy miért van bűntudatod? Társulhatnak hozzá olyan érzések, mint például neheztelés, szomorúság, szégyen vagy düh.

5. Amikor készen állsz, jegyezd fel ezeket a dolgokat a papírra.

6. Hajtsd a papírt félbe vagy negyedekbe, hogy illeszkedjen a hőálló edénybe. Tartsd a papírt, és mondd:

Elengedem a bűntudatom, és átadom az univerzumnak.

Engedem, hogy a helyét átvegye a béke és a derű.

Nyissák meg a szívemet a tapasztalataim pozitív energiája előtt, és kérem, hogy támogassanak abban, hogy megtanuljak spontán figyelni a saját szükségleteimre.

Köszönöm a bőséges áldást.

7. Érintsd a papír sarkát a gyertya lángjához. Amikor lángra kap, helyezd a hőálló edénybe, és hagyd, hogy elhamvadjon. Hagyd a füstölőt és a gyertyát leégni.

8. Később öntsd ki a hamut, öblítsd ki vízzel, vagy hagyd, hogy a szél elvigye.

A hygge és az öngondoskodás

A hygge egy dán fogalom, melynek jelentése: a pillanat élvezetére összpontosítani. A jelenlétről szól, arról, hogy adj időt és teret magadnak, hogy elismerj egy érzést vagy mindazt, ami a jelen pillanatban történik. A hygge létrejöttében közrejátszott, hogy a dánoknak szükségük volt valamire, amelynek segítségével érzelmileg és lelkileg átvészelhetik a hosszú, hideg és sötét telet. A hygge lényege az olyan apró dolgok értékelése, amelyek miatt érdemes élni, például egy csésze tea, jó könyvek, kényelmes terek, a biztonság és meghittség, a házias ételek és a barátok társasága. Ez egy lassú, stresszmentes, nem a fogyasztói társadalom értékeire összpontosító élet.

A hygge fogalma szinte zökkenőmentesen simul a mágikus gyakorlatba. A varázslat gyakorlása során a hygge által megteremtett nyugalomra törekszünk. Meditálunk és lelassulunk, hogy megéljük a pillanatot, és tudatosan megéljük a valódi énünket – mindez a varázslat középpontjában áll. A célunk ezzel az önfejlesztés, önmagunk megerősítése és tisztelete.

A hygge azt sugallja, hogy az életünk megélése egyfajta művészet lehet. Ez az öngondoskodás kiváló értelmezése. Nem a villogásról, hanem a kényelemről és az önkifejezésről szól. A pillanatokat mi tesszük különlegessé azáltal, hogy megállunk, és megengedjük magunknak, hogy megéljük, bármilyen apróság legyen is az. Ráébredünk, hogy minden pillanat különleges lehet, csak azért, mert a mienk, és felismerjük egyediségét.

Az öngondoskodás fontos eleme, hogy megengedjük magunknak, hogy élvezzük ezeket a pillanatokat. Vedd a bátorságot, és állj meg egy pillanatra. Fogadd el a jelent, legyen az akár jó, akár rossz. Ez megerősíti azt a gondolatot, hogy érdemes időt szánni magadra. Mindezek mellett a hygge validálja az érzéseidet, ami csökkentheti az általános stresszt. Ahelyett, hogy az őrült rohanásban figyelmen kívül hagynád az érzéseidet, fogadd el ezeket a pillanatokat ítélkezés nélkül. Ez egy egészséges módja a tudatalatti megnyugtatásának: tudjuk, hogy minden hangulat elfogadható. Nem kell mindig feldobottnak lennünk. Nem kellene. Mindenkinek és mindennek szüksége van pihenőidőre.

A hitelesség fontossága

Hitelesnek lenni azt jelenti:

♦ hogy rájössz, ki vagy,

♦ elfogadod önmagad, majd

♦ hű maradsz önmagadhoz.

Könnyűnek tűnik? Talán nem.

Gyakran inkább engedjük, hogy magával ragadjon bennünket a mindennapok nyüzsgése, semmint hogy megálljunk, és szembenézzünk önmagunkkal: kik vagyunk valójában? Megállni, és alaposan magunkba nézni ijesztő lehet. Mi van, ha nem is az a nagyszerű ember vagy, akinek hiszed magad?

Az öngondoskodás néha nehéz, mert olyan dolgokkal kell szembenézni, amiket legszívesebben ignorálnánk. Az önvizsgálat kényelmetlen. Olyan mértékű őszinteséget igényel, amire nem biztos, hogy felkészültnek érzed magad. Lehet, hogy félsz beismerni, hogy tudatosan vagy tudat alatt te magad szabotáltad önmagad, de az is előfordulhat, hogy megrémülsz, és nem akaródzik tudomásul venned, hogy az önfegyelem mennyire fontos ahhoz, hogy a legjobbat tudd kihozni magadból. Az öngondoskodás azt is jelenti, hogy felismered a gyengeségeidet. Ez annyit tesz, hogy nagyobb a hatalmad az életed felett, mint esetleg szeretnéd.

De gondolj csak bele: ha beismered, hogy vannak gyenge pontjaid, akkor tudod, hogy miben kell fejlődnöd, és hogy melyik részednek van szüksége több szeretetre és gondoskodásra. Ha felelősséget vállalsz azért, hogy a lehető legjobbat hozd ki magadból, akkor jobb döntéseket hozhatsz a magadról való gondoskodást illetően.

Próbáld ki ezt a megerősítést: „Tisztelem valódi önmagamat.”

Önazonosan élni annyit tesz, hogy egy igazán egyedi úton jársz. Senki más nem tud úgy élni, mint te, ez csakis a te utad. Gyakran nehéznek tűnhet körvonalazni a saját értékrendedet, sőt néha még annál is nehezebb lehet eszerint élni. Olykor sokkal könnyebb lenne tudatlanul úgy tenni, mintha jól lennél. Azonban ha nem vagyunk önazonosak, akkor az öngondoskodás olyan, mintha egy lyukas vödröt szeretnénk megtölteni. Lehetetlen. Az öngondoskodás azt jelenti, hogy értékeljük az összes részünket, nem csak néhányat (igen, még azokat a részeket is, amelyeken dolgoznunk kell). Ha úgy teszel, mintha valaki más lennél, hogyan lehetsz valaha is igazán boldog? Ha nem vagy önazonos, hogyan tudsz együttérzést tanúsítani önmagad iránt?

Lehet, hogy nem könnyű így élni, de kifizetődő. A következőket érdemes szem előtt tartani:

♦ Teremts egyensúlyt az érzéseid, a szükségleteid és a tetteid között.

♦ Az értékrendünk mentén meghozott döntések hosszú távon egészségesebbek, mint amelyeket a kényelem vagy a közvélemény alapján hozunk meg.

♦ Válj saját magad és az igényeid, szükségleteid szószólójává.

♦ Ne hagyd, hogy a mások elismerése iránti vágy vezéreljen. Az elfogadás erős drog, de az, hogy elégedett vagy az értékrended mentén meghozott döntéseiddel, egészségesebb mind a lelki békéd, mind az önértékelésed szempontjából.

Nyíltan felvállalni önmagunkat ijesztő lehet. Mi lenne, ha elfogadnád önmagadat olyannak, amilyen valójában vagy, a gyengeségeiddel és a hibáiddal együtt… csak azért, hogy aztán elutasítsanak? A félelem erős visszahúzó erő. A kudarctól, az elutasítástól vagy a magánytól való félelem kombinálódhat a kimaradástól való félelemmel, a szorongással és az irányítás elvesztésétől való félelemmel. Ne feledd: ha önazonosan élsz, nő az önbizalmad, és megerősödsz, ami viszont a személyes energiádban is megmutatkozik.

Bármennyire ijesztő lehet is az önvizsgálat, annak mellőzése csak egy másfajta stresszt eredményez – méghozzá elkerülhető stresszt. Válaszd a feszültség feldolgozását és az önreflexiót ahelyett, hogy kiteszed magad a halogatásból vagy egy probléma ignorálásából fakadó stressznek. Légy ura a helyzetnek! (Ezzel kapcsolatban lásd még a 46. oldali gyakorlatot az önazonossággal kapcsolatban.)

A zöld boszorkányság gyakorlata a népi gyógyítók és mágia hagyományaiban gyökerezik. Ősei és Ősapái a falusi gyógynövényszakértők, bábák, gyógyítók és bölcsek, akik különleges szolgáltatásokat nyújtottak a közösségüknek. A zöld boszorkány útja tehát a természettudós, a fitoterapeuta és a gyógyító ösvénye.

Fedezd fel a természetes mágia és gyógyítás erejét a gyógynövények, virágok és illóolajok segítségével ebben a zöldboszorkány-útmutatóban!